b'\n_START_ARTICLE_\nGuldbagge-palkinto\n_START_PARAGRAPH_\nGuldbagge-palkinto on Ruotsin elokuvainstituutin (Svenska Filminstitutet) vuosittain my\xc3\xb6nt\xc3\xa4m\xc3\xa4 elokuva-alan palkinto. Useassa sarjassa my\xc3\xb6nnett\xc3\xa4v\xc3\xa4t palkinnot annetaan edellisen vuoden parhaille ruotsalaisen elokuvan tekij\xc3\xb6ille. Guldbagge-palkintoja on jaettu vuodesta 1964 l\xc3\xa4htien, ja palkinto kuuluu Ruotsin arvostetuimpiin elokuvapalkintoihin. Palkintojen jakotilaisuus on Guldbagge-gaala._NEWLINE_Itse palkinto on Karl Axel Pehrsonin suunnittelema kullattu ja emaloitu kuparinen koppakuoriaisveistos, joka painaa noin 1,2 kg.'